'गाउँ आएको बाटो' को प्रिमियरका लागि नेपाल आइपुगिन् संगीतकार हाइडी
फिल्म 'गाउँ आएको बाटो'को प्रिमियरमा सहभागी हुन संगीतकार हाइडी ली नेपाल आएकी छन् । जेठ २५ देखि प्रदर्शनमा आउने यो फिल्मको प्रिमियरका लागि उनी इटालीबाट नेपाल आएकी हुन् । 
काठमाडौँ — फिल्म 'गाउँ आएको बाटो'को प्रिमियरमा सहभागी हुन संगीतकार हाइडी ली नेपाल आएकी छन् । जेठ २५ देखि प्रदर्शनमा आउने यो फिल्मको प्रिमियरका लागि उनी इटालीबाट नेपाल आएकी हुन् । नवीन सुब्बा निर्देशित यो फिल्ममा हाइडी झैं अन्य थुप्रै विदेशीले काम गरेका छन् । तर, सम्पादनदेखि छायाँकार सबै विदेशी नै हुन् । प्रिमियरका लागि उनीहरु नेपाल आउने/नआउने अझै टुंगो छैन । तर, आफूले काम गरेको फिल्मको प्रतिक्रिया लिन हाइडी भने नेपाल आइपुगेकी छन् । 'यो फिल्म धेरै अन्तर्राष्ट्रिय फिल्म फेस्टिभलमा देखायौं । यो फिल्म जुन देशको यही देशमा अहिले प्रदर्शनको तयारीमा छ । म, यहाँका स्थानीय दर्शकसँग बसेर फिल्म हेर्न निकै उत्साहित छु,'हाइडीले भनिन्,'म नेपाली होइन । तर, पनि मैले नेपालको यस्तो फिल्ममा संगीतदेखि पार्श्व ध्वनीमा काम गरें । मैले गरेका ती कामको प्रतिक्रिया बटुल्न पनि म उत्साहित छु ।' यो फिल्ममा हाइडीले पार्श्व ध्वनीमा काम गरेकी छन् । फिल्मको एउटा पार्श्व संगीत पनि हाइडीले नै सिर्जना गरेकी हुन् । यसअघि उनी फिल्मको गीतमा संगीत भर्न नेपाल आएकी थिइन् । फिल्म गर्नुअघि उनी अनुसन्धानकै लागि पनि एक पटक नेपाल आएकी थिइन् । यो उनको तेस्रो नेपाल भ्रमण हो । 'गाउँ आएको बाटो'मा अभिनेता दयाहाङ राई, अभिनेत्री पशुपति राई र बाल कलाकार प्रसन राईको अभिनय छ । 